《赠罗仲思仲思今夏来试群士八月予被朝命为别》
宋代·晁公溯

子初至我邦，受命罗行台。
群士森如林，手自拣条枚。
试席莫敢森，棘门乃大开。
知是诤臣乡，所出非凡材。
益州外南宫，将遣与计偕。
诏书选主司，帝谓汝往哉。
深喜与子逢，再持钧石来。
因得享成事，笑歌杂诙谐。
秋风吹帽裙，白露入酒杯。
饮我玻瓈江，泻于琼瑰怀。
相看语不厌，预忧归驾催。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。